جمهورباشقانی رجب طیب اردوغان، سوریه‌ده اسد رژیمینین چیخارلاری اوغرونا اون مینلرجه گناه‌سیز اینسانین اؤلدورولمه‌سینه گؤز یومولماسی وضعیتین‌ده، تورکیه‌نین بئله بیر اویونون اورتاغی دا ایزله‌ییجی‌سی ده اولمایاجاغینی بیلدیردی.
اردوغان، دونن تهران‌دا گئچیریله‌ن تورکیه-روسیا-ایران اوچلو ذیروه‌سینه دایر تویتر حسابین‌دان اینگیلیزجه، روسجا و عربجا مئساژ پایلاشدی.
تورکیه‌نین باشدان بری سوریه‌ده آخان قانین دورماسی اوچون موباریزه ائتدیگینی، هئچ بیر آیریمچیلیق ائتمه‌دن سوریه‌لی قارداشلارینا صاحب چیخدیغینی بیلدیره‌ن اردوغان، دونن اولدوغو کیمی، بو گون ده تک بیر سوریه‌لینین بئله بورنونون قاناماسینین ایسته‌نمه‌دیگینی وورغولدی.
اردوغان ذیروه‌ده تورکیه‌نین سوریه‌لی وطنداشلارین جان گوونلیگینی هئچه سایان یوللارین، تروریستلرین دییرمانینا سو دؤکمک‌دن باشقا هئچ بیر فایدا وئرمه‌یه‌جیینی آچیق شکیل‌ده ایفاده ائتدیگینی قید ائتدی.
"رژیمین ماراقلاری اوغرونا‌ اون مینلرجه گناه‌سیز اینسانین اؤلدورولمه‌سینه گؤز یومولماسی وضعیتین‌ده، بیز بئله بیر اویونون اورتاغی دا ایزله‌ییجی‌سی ده اولماریق" دئیه‌ن اردوغان،
"ادلب مسئله‌سی، یئنی آجیلارا، یئنی گرگین‌لیکلره، یئنی چتین‌لیکلره یول وئرمه‌دن آستانا روحونا صادق قالاراق حل اولونمالی‌دیر. آستانا  آنلاشماسینین قورونماسی سوریه بحرانینا داوام‌لی سیاسی حل تاپیلماسی باخیمین‌دان دا اؤنملیدیر. ترورلا موباریزه پرده‌سی آلتین‌دا سوریه‌نین تورپاق بوتؤولویو ایله قونشو اؤلکه‌لرین میلی گوونلیگینی ضعیفلتمه‌یه یؤنه‌له‌ن آیریلیقچی گوندملره قارشی دورماق لازیم‌دیر" ایفاده‌لرینی ایشلتدی.
